Document ID: 31999R2654

31999R2654
L 325/10
JURNALUL OFÍCIAL AL UNIUNII EUROPENE
REGULAMENTUL (CE) NR. 2654/1999 AL COMISIEI
din 16 decembrie 1999
de modificare a Regulamentului (CEE) nr. 2921/90 de acordare de ajutoare pentru laptele degresat în vederea fabricării cazeinei și cazeinaților
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1255/1999 al Consiliului din 17 mai 1999 privind organizarea comună a pieței în sectorul laptelui și al produse lactate (1), în special articolul 15,
întrucât:
(1)
Regulamentul (CE) nr. 1255/1999 înlocuiește, de la 1 ianuarie 2000, Regulamentul (CEE) nr. 804/68 (2) al Consiliului, modificat ultima dată de Regulamentul (CE) nr. 1587/96 (3) și, inter alia, Regulamentul (CEE) nr. 987/68 al Consiliului din 15 iulie 1968 de stabilire a normelor generale privind acordarea de ajutor pentru laptele degresat transformat în cazeină sau cazeinați (4), modificat ultima dată de Regulamentul (CEE) nr. 1435/90 (5). Pentru a ține seama de aceste noi acorduri, Regulamentul (CEE) nr. 2921/90 al Comisiei din 10 octombrie 1990 de acordare de ajutoare pentru laptele degresat în vederea fabricării cazeinei și cazeinaților (6), modificat ultima dată de Regulamentul (CE) nr. 2501/1999 (7), trebuie modificat. La respectivul regulament trebuie adăugate definițiile produselor eligibile pentru programul de ajutor în cauză și trebuie menționat organismul căruia solicitanții trebuie să îi adreseze cererile. Prezentele dispoziții se aplică de la 1 ianuarie 2000.
(2)
Comitetul de gestionare pentru lapte și produse lactate nu a emis un aviz în termenul limită stabilit de președinte,
ADOPTĂ PREZENTUL REGULAMENT:
Articolul 1
Articolul 1 din Regulamentul (CEE) nr. 2921/90 se modifică după cum urmează:
1.
La alineatul (2), partea introductivă se înlocuiește cu următorul text:
„(2) Ajutorul se plătește pe baza unei cereri scrise înaintate de către producătorul de cazeină sau de cazeinați la autoritatea competentă din statul membru în care au fost produse cazeina sau cazeinații, menționându-se:”
2.
Se adaugă următorul alineat:
„(4) În scopul prezentului regulament:
(a)
«lapte degresat» reprezintă laptele de la una sau mai multe vaci sau capre la care nu s-a adăugat nimic și care a fost numai parțial degresat, astfel încât i s-a redus conținutul de grăsimi la maximum 0,10 %;
(b)
«cazeină brută» reprezintă produsele insolubile în apă, obținute din lapte degresat prin precipitare prin acidulare microbiană sau prin adăugare de acizi, de cheaguri sau de alte enzime coagulante, indiferent de utilizarea precedentă a schimburilor de ioni sau a proceselor de concentrare;
(c)
«cazeină» reprezintă produsele spălate și uscate, insolubile în apă și obținute din cazeină brută sau din lapte degresat prin precipitare prin acidulare microbiană sau prin adăugare de acizi, de cheaguri sau de alte enzime coagulante, indiferent de utilizarea precedentă a schimburilor de ioni sau a proceselor de concentrare;
(d)
«cazeinați» reprezintă produse obținute prin uscarea cazeinei sau cazeinei brute tratate cu agenți de neutralizare.”
Articolul 2
Prezentul regulament intră în vigoare la 1 ianuarie 2000.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 decembrie 1999.

Labels: 17
5